Árið 2019 er nánast á enda og nýtt ár handan við hornið . Árið sem nú er að líða hefur verið býsna tíðindaríkt í starfi Landhelgisgæslunnar og verkefnin sem starfsfólkið hefur fengist við verið bæði fjölbreytt og sum hver afar krefjandi . Miklar annir hafa verið á öllum vígstöðvum og hjá flugdeild Landhelgisgæslunnar hafa orðið umfangsmiklar breytingar á þyrluflotanum . Flugdeildin hefur farið í 219 útköll á árinu og þar af voru 104 þeirra í hæsta forgangi . Endanlegar tölur um fjölda útkalla verða birtar snemma á nýárinu . Janúar Í upphafi ársins var lokið við umfangsmikla uppfærslu á flugleiðsögubúnaði á TF-LIF , þyrlu Landhelgisgæslunnar . Um mikið framfaraskref er að ræða fyrir vélina sem hefur þjónað þjóðinni með góðum árangri frá árinu 1995 og mun gera áfram næstu árin . Um miðjan mánuðinn þurftu varðstjórar í stjórnstöð Landhelgisgæslunnar tvívegis að vara skipstjórnarmenn skipa við sem voru á veiðum nærri sæstrengjum . Sæstrengir gegna veigamiklu hlutverk í samskiptum þjóðarinnar við helstu útflutningslönd sín og því er afar mikilvægt að sjófarendur fari með gát í námunda við strengina . Áhafnir varðskipanna Þórs og Hvidbjørnen héldu sameiginlega æfingu í Reykjavík í byrjun árs . Æfð var reykköfun og umönnun slasaðra . Áhafnir beggja skipa eru vel þjálfaðar og nýttu tækifærið þegar danska varðskipið var við bryggju í Reykjavík . Halldór Benóný Nellett , skipherra á Þór , sagði að æfingu lokinni að Danir hafi ætíð reynst Landhelgisgæslunni vel . Meðfylgjandi myndband sýnir frá þessari áhugaverðu æfingu . Þá fékk Landhelgisgæslan nýjan og glæsilegan léttbát fyrir varðskipið Tý afhentan í janúar . Hann nefnist Flengur og var smíðaður af Rafnari ehf . Flengur sómir sér afar vel um borð í Tý eins og sjá má . Konurnar hjá Landhelgisgæslunni tóku höndum saman á bóndadaginn og gerðu afar vel við karlkyns vinnufélaga og buðu til veglegar kökuveislu . Þetta mæltist mjög vel fyrir og sló svo sannarlega í gegn . Um samstilltar aðgerðir var að ræða sem fóru fram samtímis í Keflavík , Skógarhlíð og Reykjavíkurflugvelli . Guðmundur St. Valdimarsson , bátsmaður á varðskipinu Tý , sigraði í ljósmyndakeppni sjómanna á Norðurlöndum . Þetta er í annað sinn sem Guðmundur sigrar í keppninni . Ljósmyndin sem Guðmundur kallar Gömul vísindi og ný sigraði einnig í ljósmyndakeppni sjómannablaðsins Víkings árið 2018 . Mike Pompeo , utanríkisráðherra Bandaríkjanna , fékk kynningu á stjórnstöð Nato á Keflavíkurflugvelli sem rekin er af Landhelgisgæslunni þegar hann heimsótti Ísland í febrúar . Georg Kr . Lárusson , forstjóri Landhelgisgæslunnar , tók á móti honum við komuna til landsins . Jón B. Guðnason kynnti starfsemina á öryggissvæðinu en með í för voru einnig Guðlaugur Þór Þórðarson , utanríkisráðherra , og Geir H. Haarde , sendiherra Íslands í Washington . Jónas Karl Þorvaldsson og Sverrir Harðarson , starfsmenn séraðgerða - og sprengjueyðingarsviðs Landhelgisgæslunnar , fengu viðurkenningu og heiðursmerki Atlantshafsbandalagsins fyrir þátttöku í mannúðarverkefni bandalagsins í Írak . Hlutverk þeirra var að sinna þjálfun innlendra sprengjusérfræðinga og auka færni þeirra við sprengjueyðingu . Jafnframt var tilgangur verkefnisins að miðla áralangri þekkingu og reynslu sprengjusérfræðinga Landhelgisgæslunnar og stuðla að björgun mannslífa . Enn einu sinni mældist Landhelgisgæslan sú stofnun sem nýtur mests trausts íslensku þjóðarinnar . Rúmlega 89% þeirra sem tóku afstöðu í könnun Gallup bera mikið traust til Landhelgisgæslunnar . Loftrýmisgæsla Atlantshafsbandalagsins hófst að nýju í mars með komu ítalska flughersins . Flugsveitir þriggja þjóða sinntu loftrýmisgæslu fjórum sinnum á árinu 2019 , þar af Ítalir tvívegis . TF-EIR , ný leiguþyrla Landhelgisgæslunnar , kom til landsins um miðjan mars . Vélin færir Landhelgisgæsluna fyrr inn í nútímann en ráðgert var en hún er önnur tveggja véla af gerðinni Airbus H225 sem leysa leiguþyrlurnar TF-GNA og TF-SYN af hólmi . Seinni leiguþyrlan kemur til landsins á næstu vikum en hún ber einkennisstafina TF-GRO . Sigurður Heiðar Wiium , yfirflugstjóri Landhelgisgæslunnar , sagði við það tilefni að nýju leiguþyrlurnar væru örlítið þyngri , tæknilegri , stærri , langdrægari , hraðfleygari og öflugri en þær þyrlur sem Landhelgisgæslan hefur notað undanfarin ár . Norðmennirnir Steinar Haugen og Frode Moi flugu með TF-EIR frá Noregi ásamt Sigurjóni Sigurgeirssyni , yfirflugvirkja hjá Landhelgisgæslunni . Þyrlan fór í sitt fyrsta útkall í júní . TF-LIF staðsetti átta manns í þremur jeppabifreiðum með GSM-leitarbúnaði í mars . GSM leitarkerfi LHG er búnaður um borð í þyrlum Landhelgisgæslunnar sem getur miðað út staðsetningu GSM farsíma með nokkurri nákvæmni . Aðeins þarf að vera kveikt á símanum . Ekki er nauðsynlegt að hann sé í símasambandi til að hægt sé að miða hann út . Kerfið gerir áhöfn þyrlunnar einnig kleift að eiga samskipti við hinn týnda , hvort sem er með SMS skeytasendingum eða símtali . Í byrjun apríl tók Landhelgisgæsla Íslands við formennsku í Arctic Coast Guard Forum , samtökum strandgæslustofnana á norðurslóðum , til næstu tveggja ára . Um er að ræða samráðsvettvang átta strandgæslustofnana en finnska strandgæslan hefur farið með formennsku í ráðinu undanfarin tvö ár . Þá verður umfangsmikil æfing haldin á Íslandi á vormánuðum 2021 . Strandgæslustofnanir átta ríkja , Bandaríkjanna , Danmerkur , Finnlands , Íslands , Kanada , Noregs , Rússlands og Svíþjóðar , mynda samráðsvettvanginn . Í apríl funduðu sérfræðingar strandgæslustofnananna átta um helstu áskoranir á svæðinu í Finnlandi auk þess sem æfingin Polaris 2019 fór fram . Þar voru æfð viðbrögð við neyðarástandi um borð í skemmtiferðaskipi undan ströndum Finnlands . TF-SIF , flugvél Landhelgisgæslunnar , tók þátt auk þess sem starfsmenn stofnunarinnar voru í æfingarstjórn í samhæfingarstöð finnsku strandgæslunnar . Áhöfnin á TF-SIF , flugvél Landhelgisgæslunnar , stóð áhafnir þriggja fiskibáta að meintu ólöglegu brottkasti í apríl . Við reglubundið eftirlit á Íslandsmiðum náðust bæði myndir og myndbönd sem sýndu hið meinta brottkast . Skipstjórarnir voru kærðir . Landhelgisgæslan fékk mannlaust loftfar til notkunar í maí sem gert var út frá Egilsstaðaflugvelli . Um var að ræða samstarfsverkefni EMSA , Siglingaöryggisstofnunar Evrópu , og Landhelgisgæslunnar . Loftfarið var hér á landinu í um fjóra mánuði . Fyrst og fremst var um að ræða tilraunaverkefni þar sem ómannað loftfar af þessari tegund var notað við eftirlit á hafsvæðinu umhverfis landið . Að auki var dróninn notaður við löggæslu , leit - og björgun og mengunareftirlit . EMSA var þjónustuaðili drónans og var þetta í fyrsta sinn sem stofnunin útvegar dróna af þessari stærð til notkunar . Loftfarið kom meðal annars auga á meint brottkast , fann bát sem stjórnstöð Landhelgisgæslunnar náði ekki sambandi við og auðkenndi óþekkt skip og báta í lögsögunni . Júní Í júní fékk Landhelgisgæslan heimsókn frá varnar - og öryggismálafulltrúum hinna ýmsu aðildarþjóða Atlantshafsbandalagsins . Að auki voru fulltrúar Svíþjóðar og Finnlands með í för . Samstarf á sviði öryggis - og varnarmála er afar mikilvægt en fulltrúarnir koma árlega til Íslands og kynna sér stöðu mála hérlendis . Landhelgisgæslan hefur áður tekið á móti fulltrúunum en í fyrra fékk hópurinn fræðslu um hvernig eftirliti væri háttað á hafinu umhverfis Ísland með eftirlitsflugvélinni TF-SIF . Þá kynnti Jens Stoltenberg , framkvæmdastjóri Atlantshafsbandalagsins , sér varnartengd verkefni Landhelgisgæslu Íslands í heimsókn sinni til Íslands um miðjan júní . Georg Lárusson , forstjóri Landhelgisgæslunnar , Jón B Guðnason , framkvæmdastjóri varnarmálasviðs LHG , og Guðrún Þorgeirsdóttir , verkefnastjóri , voru í hópi þeirra sem tóku á móti Stoltenberg við komuna til landsins . Á hringferð varðskipsins Týs í júní var ástand hátt í 50 vita kannað . Um 15 - 19 tonn af smíðaefni , lögnum og öðrum búnaði voru tekin með við brottför frá Reykjavík sem flytja átti að fjörunni við Hornbjargsvita ásamt gröfu . Þar stóðu yfir framkvæmdir við vitavarðarhús sem Ferðafélag Íslands rekur . Upphaflega stóð til að flytja búnaðinn með þyrlu Landhelgisgæslunnar en þar sem þyrlan var vant við látin voru góð ráð dýr . Áhöfnin á varðskipinu dó ekki ráðalaus og fann leiðir til að koma búnaðinum í land með léttbátum , líkt og gert var hér áður fyrr áður en þyrlur urðu almennar á Íslandi til þessara verka . Heljarmennin í áhöfn varðskipsins gengu afar rösklega til verks og áður en langt um leið var búið að koma öllum búnaði í land með bátum í alls 55 ferðum . Júlí TF-GRO lenti í fyrsta sinn á Reykjavíkurflugvelli þann 6. júlí . Um miðjan ágúst óskaði slökkviliðsstjórinn í Grindavík eftir aðstoð Landhelgisgæslunnar vegna elds sem logaði í djúpum mosa austan Djúpavatns við Lækjarvelli . Áhöfnin á TF-LIF , þyrlu Landhelgisgæslunnar , var send til að aðstoða við slökkvistarf og hefta útbreiðslu eldsins og hafði slökkviskjólu með í för . Greiðlega gekk að hefta útbreiðslu eldsins . Áhöfnin á TF-LIF tók mynd úr lofti af svæðinu eftir að slökkvistarfi lauk en græna slikjan sýnir svæðið þar sem vatn fór á óbrunninn mosann . Geir Legan , varðstjóri í stjórnstöð Landhelgisgæslunnar , var fulltrúi Landhelgisgæslunnar í Reykjavíkurmaraþoninu . Hann gerði sér lítið fyrir og hljóp heilt maraþon . Það verður að teljast einstaklega hraustlega gert , sérstaklega í ljósi þess að Geir gekkst undir krabbameinsaðgerð fyrr á árinu þar sem tvö lungnablöð af fimm voru fjarlægð . Georg Kr . Lárusson , forstjóri Landhelgisgæslunnar , var meðal þeirra sem tóku á móti Mike Pence , varaforseta Bandaríkjanna við komuna til landsins í september en hluti heimsóknarinnar fór einmitt fram á öryggissvæði LHG í Keflavík . Tveimur var bjargað um borð í TF-EIR eftir að 12 metra handfærabátur strandaði rétt utan við Skála á sunnanverðu Langanesi þann 10. september . Stjórnstöð Landhelgisgæslunnar barst neyðarkall skömmu eftir miðnætti og þremur tímum síðar voru mennirnir komnir um borð í þyrluna . Northern Challenge , árleg æfing sprengjusérfræðinga , var haldin í átjánda sinn . Um er að ræða alþjóðlega æfingu Atlantshafsbandalagsins sem Landhelgisgæslan hefur veg og vanda af . Hún fór að stærstum hluta fram á starfssvæði Landhelgisgæslunnar á Keflavíkurflugvelli en jafnframt á hafnarsvæðum víðs vegar á Suðurnesjum . Áhafnir varðskipanna Þórs og Týs héldu sameiginlegar leitar - og björgunaræfingar á Faxaflóa um miðjan september . Æfingin var liður í að stilla saman strengi áhafna beggja varðskipa en ein af þyrlum Landhelgisgæslunnar tók sömuleiðis þátt . Landhelgisgæslan tók við tveimur vélmennum til sprengjueyðingar frá danska hernum . Áhöfnin á TF-GRO , þyrlu Landhelgisgæslunnar , tók þátt í skemmtilegu samfélagsverkefni í október þegar bangsanum Blæ var komið til bjargar og hann fluttur á leikskólann Laut í Grindavík . Þar biðu hans leiksskólabörn sem voru búin að fræðast um raunir Blæs sem lenti í háska á leið sinni til Grindavíkur frá Ástralíu . Þyrlan kom Blæ til bjargar og flutti á áfangastað . Á árinu fjölgeislamælir eftirlits - og sjómælingaskipsins Baldurs endurnýjaður . Nýi mælirinn er af gerðinni Teledyne RESON SEABAT T 50 - ER og er hann mikil bylting frá eldri mæli . Munar þar helst um mun meiri nákvæmni og upplausn auk þess sem hann getur mælt á talsvert meira dýpi . Þá var einnig bætt við nýjum mæli , svokölluðum jarðlagamæli , sem notaður er til að mæla þykkt setlaga á hafsbotni . Slíkar mælingar eru í þágu vísindasamfélagsins , en sem kunnugt er tekur Landhelgisgæslan þátt í verkefni með Hafrannsóknastofnun og fleiri vísinda - og rannsóknarstofnunum um kortlagningu hafsbotnsins . TF-SIF , flugvél Landhelgisgæslunnar , kom heim til Íslands í október eftir langt og strangt úthald á vegum Frontex , Landamærastofnunar Evrópu . Vélinni var flogið til Malaga á Spáni þann 30. júlí og hafa áhafnir Landhelgisgæslunnar skipst á að sinna eftirlitinu sem fram fer á Miðjarðarhafi . Á þessum tæpu þremur mánuðum hafa áhafnir flugvélarinnar stuðlað að björgun rúmlega 1300 flóttamanna á Miðjarðarhafi . Núna stendur yfir langþráð uppfærsla á eftirlitsbúnaði flugvélarinnar sem lýkur eftir áramót . Sigurður Steinar Ketilsson , fyrrverandi skipherra , lést á Landspítalanum 27. október . Sigurður Steinar hóf störf hjá Landhelgisgæslunni sem háseti á varðbátnum Maríu Júlíu þann 13. apríl 1968 . Ferilinn var glæsilegur og spannaði hálfa öld . Áhöfnin á TF-LIF aðstoðaði Bláa herinn í október með því að sækja 17 troðfulla sekki af fjörurusli sem vaskur hópur hafði fyllt í nokkrum ferðum sínum við Húshólma í nágrenni Grindavíkur . Samtals var um 1200 kíló af rusli ferjað í ruslagám í fimm ferðum þyrlunnar . Landhelgisgæslan er stolt af því að geta aðstoðað í verkefni sem þessu enda skiptir það okkur öll máli að landið okkar sé hreint og fagurt . Sérfræðingar strandgæslustofnana á norðurslóðum hittust á Húsavík í lok október til að bera saman bækur sínar og fjalla um brýn mál sem við koma leit - og björgun auk mengunareftirlits á norðurslóðum . Þetta var fyrsti viðburðurinn sem haldinn er hér á landi eftir að Landhelgisgæslan tók við formennsku í Arctic Coast Guard Forum , samtökum strandgæslustofnana á norðurslóðum . Það var hjartnæm stund í flugskýli Landhelgisgæslunnar þegar fjölskylda Jennýjar Lilju Gunnarsdóttur afhenti þyrlusveit Landhelgisgæslunnar mikilvægar gjafir úr minningarsjóði Jennýjar Lilju . Um fjórar lyfjadælur var að ræða auk tveggja blóð og vökvahitara . Georg Kristinn Lárusson forstjóri Landhelgisgæslunnar veitti gjöfunum viðtöku . Rúmlega tuttugu tonna fiskibátur strandaði við Gölt á utanverðum Súgandafirði um miðjan nóvember . Fjórum mönnunum var bjargað um borð í þyrlu landhelgisgæslunnar um tveimur tímum eftir að neyðarkall barst til stjórnstöðvar Landhelgisgæslunnar . Landhelgisgæslan opnaði í byrjun desember aðgang að vefsjá með íslenskum sjókortum . Stofnunin hefur á liðnum mánuðum átt í góðu samstarfi við Landmælingar Íslands og notið liðsinnis starfsmanna Landmælinga við að hrinda þessu verkefni í framkvæmd . Vefsjána má finna hér : Þá sigraði Landhelgisgæslan lið konunglega breska flughersins í vináttuleik í knattspyrnu í byrjun desember . Úrslitin réðust í vítaspyrnukeppni . Landhelgisgæslan hafði í nógu að snúast vegna óveðursins sem reið yfir landið um miðjan desember . Áhöfnin á varðskipinu Þór sinnti fjölmörgum verkefnum auk þess sem varðskipið var nýtt sem aflstöð fyrir Dalvík . Þetta var í fyrsta sinn sem varðskipið Þór var nýtt sem hreyfanleg rafstöð . Þá var áhöfnin á TF-LIF til taks á Norðurlandi og tók þátt í leit að pilti sem féll í Núpá í Sölvadal . Áhöfnin á þyrlunni fann piltinn látinn í ánni . Þá óskaði Landhelgisgæslan eftir aðstoð frá danska flughernum vegna aðstæðna á Norðurlandi til að flytja viðbragðsaðila og búnað norður . Danir tóku vel í hjálparbeiðni Landhelgisgæslunnar og var danskri C130 Hercules flugvél flughersins sem var skammt undan ströndum Íslands snúið við og lenti vélin á Íslandi skömmu síðar . Séraðgerða - og sprengjueyðingarsveit Landhelgisgæslunnar fór með vélinni norður ásamt björgunarsveitarmönnum , starfsönnum Rariks og Landsnets . Landhelgisgæslan er afar þakklát Dönum fyrir hversu vel þeir brugðust við . Í desember skráði Landhelgisgæslan sig í verkefnið Grænu skrefin en það snýst um að efla vistvænan rekstur með kerfisbundnum hætti . Alls taka 80 ríkisstofnanir þátt .